Mzansi-liga: Reeza se ster blink | Netwerk24
Mzansi-liga: Reeza se ster blink
Deur Altus Momberg 04 Desember 2018 22:55
Reeza Hendricks kon nie Dinsdagaand sy derde agtereenvolgende honderdtal van die Mzansi-superliga moker nie, maar sy 79 was genoeg om die Jozi Stars tot 'n oorwinning met 50 lopies oor die Cape Town Blitz te help.
Die Stars se Reeza Hendricks het nog 'n uithaler-vertoning gelewer. Foto: Gallo Images
Dit is die Stars se derde oorwinning op 'n streep en hulle is nou tweede op die puntelys. Die Blitz is steeds die pasaangeër, maar die nederlaag het beteken dat die res van die spanne nou nader aan hulle beweeg het.
Hulle het 'n bonuspunt verdien en het nou 20 punte.
Hendricks (79 van 48 balle; 5x4, 6x6), wat nou tellings van 55, 104*, 108* en 79 in sy laaste vier beurte in die reeks aangeteken het, is die grootste lopievraat in die toernooi.
Hy en Rassie van der Dussen (42 van 39 b; 2x4, 2x6) het 120 lopies om die tweede paaltjie geslaan om die grondslag te stel vir die Johannesburgers se totaal van 196/4.
Dan Christian (22*) en Pite van Biljon (22*) het teen die einde ook 'n paar groot houe gemoker om die teiken naby 200 te kry.
Die Kaapstadse span (146 almal uit) het nooit egter gelyk of hy dié teiken gaan behaal nie.
Duanne Olivier van die Jozi Stars ontwortel Dinsdagaand Dale Steyn se middelpen in 'n Superliga-krieketwedstryd op Nuweland in Kaapstad. Foto: Gallo Images
Die Stars se boulers het almal goed geboul, maar Dan Christian (4/22) en Duanne Olivier (3/38) het die paaltjies geneem. Albei het kans gehad om 'n driekuns te behaal.
Janneman Malan (43 van 37 b; 6x4) was die enigste Kaapse kolwer wat enige weerstand gebied het. Hy is een van die bestendigste kolwers in die reeks en het tot dusver in elke wedstryd sy span 'n goeie begin gegee.
* Die Tshwane Spartans speel Woensdag in Centurion teen die Paarl Rocks. Die Durban Heat is op Kingsmead slaags teen die Nelson Mandela Bay Giants.